wina nu kakadabuwan

mulekal i paysananal sa, palumata i samataay,makaazih tu matepikay niza a pada(棉被）

maheza u misaduhuay ku pisilut maydemidemiad.mahiza ku kawaw caay ka sumat ciniza.
nu i zekuzan a kamu sa, nu nizaay a kungku, han satu:

i sabaw tulu henay ku mihecaan niza sa, papikatabuen tu ciniza,tayza i Hucu, i tabakiay a

luma’ , yadahay kusalima’an a kawaw, u katuuday nu luma’ nu datemaw.a mihinum tu sabasabaan

a minanam misahemay, misacacak,a mibaca,miasik henay,milisimut ku kasuy, mahiza u culen,

sademiad sa mulineng, maliyut, maliyuh tu ngelu’, maliyuh tu lipahak atu malalum, u mahizaay ku

sakauzip nu mikatabuay.

i sabaw enem ku mihecaan, na mulecu tu ciniza ku tatama a lutungay, harmay hani, maliyuh kya

misimaw, imelang, pihaceng aca kay lutungay,yada satu mabelec, tanulalum sa muwangic ku

balucu’, maheni ku ka uzip nu niza?

i tawya malapacaw aca Kumim Cinghu tayni i Taiwan, zateng satu ciniza, a mikilul tu acawa i,

ngaay sakapahay saku balucu’, ladayen nu niza tu siwaay a miheca a limecedan, tayni i Taiwan.

mikilim ci amaan nu niyam. tatenga makakilim tu,i tawya, caay han kalihalay kuni sakauzip,

sadakaydakay sa mauzip, tahedauc ku luma’.

izaw tu ku tatama a wawa(u acawa. u maku) sa, sulsul sa tu ku kauzip nu heni. u mahiniay a

ku kalimuciay a sakauzip.caay katenes tu, mulaliw mapatay ci ama niyam, tataytay satu ciniza

katukuh ayza.a hicaan saw, nu saaniwiw nu balucu’, hemhem han, muwangic sa sibu han ku

lusa, dungdung han ku kangeluh nu balucu’, mahini ku mauzipay i tawya.

ayzaay a sakauzip,sa kainalan niina aku saw,i zaw tu ku mibacaayki,lzaw tu ku pakulian a haku

(pinsian), izaw tu ku dingku atu gasulu dinkiay ku tuudtuud. tadawwa tu mahecek ku kawaw. ci

lawad tu,yadah tu ku sapinanaman.izaw aca ku Tilibi(Tv), yadah ku kaazihan asakatineng.

izaw aca ku ka saka namuhan adatiw,a lukiyaw,izaw tu amim. manay kamu u wawa,cilalah han ku miheca

sa, pisadakaydakay tu mizawis tu sakatineng nu tineng. amana patahtah tu i cilalahay a uzip. kinacacay

kuyni,usakapahay kuynian,amana pilawpes tu cilalah a kauzip. sa ci ina niyam misakamu.

kakuniza:Lami' Kulang